CELEX: 62019TN0322
Language: ro
Date: 2019-05-27 00:00:00
Title: Cauza T-322/19: Acțiune introdusă la 27 mai 2019 — El-Qaddafi/Consiliul

22.7.2019   
            
            
               RO
            
            
               Jurnalul Oficial al Uniunii Europene
            
            
               C 246/38
            
         
      Acțiune introdusă la 27 mai 2019 — El-Qaddafi/Consiliul
      (Cauza T-322/19)
      (2019/C 246/40)
      Limba de procedură: engleza
      
         Părțile
      
      
         Reclamantă: Aisha Muammer Mohamed El-Qaddafi (Muscat, Oman) (reprezentant: S. Bafadhel, barrister)
      
         Pârât: Consiliul Uniunii Europene
      
         Concluziile
      
      Reclamanta solicită Tribunalului:
      
                  —
               
               
                  anularea Deciziei de punere în aplicare (PESC) 2017/497 a Consiliului din 21 martie 2017 privind punerea în aplicare a Deciziei (PESC) 2015/1333 privind măsuri restrictive având în vedere situația din Libia, în măsura în care menține numele reclamantei pe lista de la anexele I și III la Decizia (PESC) 2015/1333 a Consiliului din 31 iulie 2015 privind măsuri restrictive având în vedere situația din Libia;
               
            
                  —
               
               
                  anularea Regulamentului de punere în aplicare (UE) 2017/489 al Consiliului din 21 martie 2017 privind punerea în aplicare a articolului 21 alineatul (5) din Regulamentul (UE) 2016/44 privind măsuri restrictive având în vedere situația din Libia, în măsura în care menține numele reclamantei pe lista de la anexa II la Regulamentul (UE) 2016/44 al Consiliului din 18 ianuarie 2016 privind măsuri restrictive având în vedere situația din Libia, și
               
            
                  —
               
               
                  obligarea Consiliului Uniunii Europene la plata cheltuielilor de judecată efectuate în cadrul procedurii din fața Tribunalului în conformitate cu regulamentul său de procedură.
               
            
         Motivele și principalele argumente
      
      În susținerea acțiunii, reclamanta invocă patru motive.
      
                  1.
               
               
                  Primul motiv întemeiat pe faptul că Consiliul Uniunii Europene nu a acționat la timp în ceea ce privește notificarea actelor atacate referitoare la reclamantă. Acest lucru constituie o încălcare a normelor substanțiale de procedură privind dreptul la protecție jurisdicțională efectivă care a cauzat un prejudiciu reclamantei.
               
            
                  2.
               
               
                  Al doilea motiv întemeiat pe faptul că decizia Comisiei de menținere a reclamantei pe listă este bazată pe motive identice cu cele legate de măsurile restrictive anulate anterior prin Hotărârea Tribunalului din 28 martie 2017 în cauza T-681/14, cu încălcarea principiilor res judicata și securității juridice și a dreptului la o cale de atac efectivă.
               
            
                  3.
               
               
                  Al treilea motiv întemeiat pe faptul că actele atacate nu menționează un temei legal pentru menținerea reclamantei pe listă, în pofida schimbării fundamentale a circumstanțelor din Libia. Consiliul nu a furnizat motive individuale, specifice și concrete pentru actele atacate, care nu sunt fundamentate suficient de înscrisuri justificative.
               
            
                  4.
               
               
                  Al patrulea motiv întemeiat pe faptul că actele atacate încalcă drepturile fundamentale ale reclamantei, în special dreptul la sănătate, dreptul la viața de familie, dreptul de proprietate și dreptul de apărare în mod eficient, astfel cum sunt garantate de Carta drepturilor fundamentale a Uniunii Europene.